Kalaallit Airports vil ikke afvente klagefrist | Sermitsiaq.AG
Selv om borgere i Nuuk fortsat har mulighed for at klage over VVM-redegørelsen, har Kalaallit Airports sendt materialet om en ny lufthavn i udbud.
Bestyrelsesformand Johannus Egholm Hansen - til venstre - ses her sammen med den konstituerede direktør Peter Wistoft fra Kalaallit Airports, da man sendte udbudsmaterialet ud til de prækvalificerede entreprenør-koncerner. Kalaallit Airports
Mandag, 18. marts 2019 - 11:17
Naalakkersuisut har politisk godkendt den VVM-redegørelse, som i to omgange var i høring hos borgerne, og som resulterede i flere indsigelser.
Frem til den 15. april kan borgerne imidlertid klage over afgørelsen.
En Nuuk-borger, der ønsker at være anonym, mener, at det er underligt, at udbudsprocessen er sat i gang, før klagefristen og eventuelle behandlinger af indkomne klager er tilendebragt.
Realitetsbehandling?
- Det kunne tolkes således, at klagemuligheden kun er gældende på papiret af formelle grunde, men at man reelt ikke har tænkt sig at realitetsbehandle eventuelle klager, skriver borgeren til Sermitsiaq.AG, som kender vedkommendes identitet.
Den konstituerede direktør hos Kalaallit Airports Peter Wistoft oplyser til Sermitsiaq, at virksomheden har påtaget sig en risiko.
- Men set i lyset af, at VVM-redegørelsen er politisk godkendt og for ikke at miste endnu en sæson, så har vi vurderet, at det er det rigtige at gøre at sende materialet i udbud, forklarer Peter Wistoft.